NWRสดใสหยุดขาดทุนงานทะลุเป้า
NWR ชี้อนาคตเป็นหุ้นเทิร์นอะราวด์ รายได้โตต่อเนื่อง งานขาดทุนไม่มี ปีนี้เพิ่มเป้ารับงานใหม่ 5,500 ล้าน
7 ส.ค. 2555

NWR ชี้อนาคตเป็นหุ้นเทิร์นอะราวด์ รายได้โตต่อเนื่อง งานขาดทุนไม่มี ปีนี้เพิ่มเป้ารับงานใหม่ 5,500 ล้าน
นายปรัชญา มั่นคง ผู้จัดการส่วนข้อมูลกลยุทธ์การลงทุน บริษัท เนาวรัตน์พัฒนาการ (NWR) เปิดเผยว่า บริษัทจะกลับมามีอัตราการเติบโตของรายได้อย่างต่อเนื่อง เพราะจะมีงานใหม่ๆ เข้ามา ซึ่งปีนี้เพียงครึ่งปีงานใหม่ก็เข้ามามากกว่าเป้าที่วางไว้ว่าจะประมูลได้ปีละ 4,000 ล้านบาท โดยมีงานใหม่เข้ามาแล้ว 4,600 ล้านบาท ดังนั้นปีนี้บริษัทจึงปรับเพิ่มเป้ารับงานใหม่เป็น 5,500 ล้านบาท
“ตอนนี้งานในมืออยู่ที่ 1.3 หมื่นล้านบาท หากยังมีงานใหม่เข้ามาเรื่อยๆ ก็จะสนับสนุนรายได้เติบโตต่อเนื่อง ซึ่งปีนี้คาดว่าจะโตจากปีก่อน 10% และต้องบอกว่าตอนนี้ธุรกิจดีกว่า 2-3 ปีก่อน ที่งานน้อยมากและบางงานก็ขาดทุน แต่ตอนนี้บริษัทไม่มีงานที่ขาดทุนแล้ว และงานที่เข้ารับตั้งเป้าอัตรากำไรขั้นต้นที่ 5-10%” นายปรัชญา กล่าว
นอกจากนี้ จะมีรายได้พิเศษ เช่น การตามหนี้งานในพม่า ซึ่งศาลพม่าตัดสินให้ชนะและบริษัทตั้งสำรองเต็มจำนวนประมาณ 14.7 ล้านเหรียญสหรัฐ คาดว่าจะเข้ามาปลายปีนี้ และหนี้คลองด่านที่อนุญาโตตุลาการตัดสินให้เอกชนชนะซึ่งอยู่ระหว่างฟ้อง ซึ่งคาดว่าเงินจะเข้ามาต้นปีหน้าประมาณ 100 ล้านบาท 
ขณะที่ธุรกิจเสริม คือ การทำอสังหาริมทรัพย์ร่วมกับชาญอิสสระมีรายได้ดีถ้าโอนหมดภายในปีนี้จะมีรายได้ไตรมาสละ 200-250 ล้านบาท